**Stanje stvari? Nova nagrada za kratki metar i neizostavni Teen Dox**

Ako se s osamnaest postaje punoljetnim, s devetnaest se već naveliko donose važne odluke. Kada govorimo o devetnaestogodišnjaku po imenu ZagrebDox, onda je jedna od važnih odluka nova nagrada, **Mali pečat**, za najbolji kratkometražni dokumentarni film. Nova nagrada ne znači i novu programsku sekciju, već će za nju konkurirati filmovi iz međunarodne i regionalne konkurencije. Koji će se sve filmovi i autori nadati Malom pečatu za dokumentarce kraće od četrdeset minuta bit će poznato nakon otkrivanja filmske postave međunarodne i regionalne konkurencije za desetak dana, no ono o čemu se može već sada govoriti filmovi su iz tradicionalne programske sekcije **Stanje stvari** ZagrebDoxa. Program i ove godine donosi dokumentarce koji bilježe dominantne teme i tendencije suvremenog svijeta. Riječ je o devet naslova različitih tematika, ali zajedničkog nazivnika: razotkrivanje suvremene svakodnevice.

*Nevinost* Guya Davidija, za ovogodišnji Oscar nominiran film, imao je premijeru na Venecijanskom filmskom festivalu, a kroz naraciju temeljenu na osobnim dnevnicima vojnika bavi se pitanjem militarizacije i njezinim utjecajem na živote mladih Izraelaca prisiljenih služiti vojsku. Ratovi su, nažalost, naša stvarnost, stoga se još jedan dokumentarac fokusira na tu tešku temu. Njemački *Kada je proljeće došlo u Buchu*, redatelja Mile Teshaieve i Marcusa Lenza, govori o životu u gradiću koji je prošle godine postao simbol ruskih ratnih zločina. Kako iz kolektivne svijesti rat prebrzo “ishlapi”, svojim dokumentarnim filmom *Marš na Rim* upozorava Mark Cousins, dobar poznavatelj publike ZagrebDoxa. Redatelj prikazom uspona i pada fašizma u Italiji kontekstualizira povijest kroz sadašnjost, držeći ogledalo političkom krajoliku puzajuće krajnje desnice i manipuliranih medija. *Marš na Rim* je na São Paulo International Film Festivalu osvojio Nagradu publike, a uvršten je i u Giornate degli Autori, na Venecijanskom filmskom festivalu. Nekim posve drugim preokupacijama bavi se *Tiha ljubav* Mareka Kozakiewicza. Nježna je to priča o hrabrosti, ustrajnosti i lakoći prave ljubavi koja ne uzmiče pred konzervativnom i ksenofobičnom sredinom. Film je zaveo publiku na najprestižnijim svjetskim festivalima (IDFA, Leipzig, Visions du Réel, Hot Docs) a riječ je o još jednom bivšem polazniku ZagrebDoxov Pro segmenta!

Postoji li osoba koja se barem jednom nije susrela s imenom najvećeg komercijalnog arhiva na svijetu – Getty Images? *Povijest svijeta prema Getty Imagesu* Richarda Miseka pomno je osmišljeno putovanje kroz neke od najznačajnijih trenutaka povijesnih promjena ikada uhvaćenih kamerom i strastven komentar o tome kako komercijalni arhivi utječu na ono što vidimo. *Nemilosrdna vremena – pjesme onih kojima je stalo*, njemački crnohumorni dokumentarac redateljice Susanne Helke, istražuje stanje u finskom sustavu javne skrbi, u kojem su učinkovitost i profit postali najvažnije vrijednosti. Kroz pjesme, film daje glas onima koji se ne usude progovoriti zbog straha od gubitka posla. O čemu se ne može govoriti, mora se pjevati! Raspjevani Finci lajtmotiv su ovogodišnjeg ZagrebDoxa!

Dio svog programa i ove godine ZagrebDox posvećuje mladima s uvjerenjem da su upravo dokumentarci ono što ih može zainteresirati i, još važnije, ponukati na razmišljanje i preispitivanje.

**Teen Dox** 2023. donosi sedam naslova koji će se *boriti* za naklonost ocjenjivačkog suda koji ove godine čine učenici Prve privatne gimnazije Zagreb.

Kanadski dokumentarac *Oaza* redateljice Justine Martin dirljiva je priča o blizancima Raphaëlu i Rémiju, koji u ranim tinejdžerskim godinama uviđaju kako se njihova bliskost polako ali sigurno raspada. Još jedan dokumentarac dolazi iz Kanade: *Bloom* redateljice Fanie Pelletier, koji kroz trenutke u životima tri skupine djevojaka zaranja u svijet današnjih tinejdžerica, usamljenu generaciju opsjednutu slikom o sebi i potrebom za samopotvrđivanjem. *Ženska banda* (dok. fest. Munich – nagrada publike, CPH:DOX, Docs Against Gravity…), švicarski dokumentarni film redateljice Susanne Regine Meures, istražuje vrlo aktualan fenomen influencinga, prikazujući život četrnaestogodišnje Leonie, “uspješne” tinejdžerice influencerice koja živi na periferiji Berlina. Emotivni portret 16-godišnjih ukrajinskih izbjeglica Andreya i Alise prikazan je u dokumentarcu *Daleko* Ruslana Fedotowa, a austrijski dokumentaracpseudomarksističkog kolektiva Total Refusal *Hardly Working* (Locarno: nagrada za najbolju režiju, nagrada Mladog žirija; Austrian Animation Festival: nagrada ASIFA i nagrada publike) baca neko novo, originalno svjetlo na likove koji borave u sjeni videoigara u kojima postoje: na tzv. NPC-ove. *Tolyatti Adrift* Laure Sisteró priča nam o tinejdžerskom pokretu Boyevaya Klassika koji se temelji na ideji spašavanja starih automobila (nepoderive Lade!) iz lokalne tvornice u Tolyattiju, nekadašnjem simbolu socijalističkog ponosa, a danas gradu bez budućnosti. Film je prikazan na nizu prestižnih festivala i nagrađen je, između ostalog, u Valenciji, Krakowu i Budimpešti. Još je jedan dokumentarac iz programa Teen Dox posvećen “ljubavi prema oktanima”. *Puna usta benzina* Jessa Kohla istražuje duboku obiteljsku povezanost kroz koju zajednička strast postaje katalizator za roditeljske lekcije.

Međunarodni festival dokumentarnog filma ZagrebDox očekuje nas u kinima Kaptol Boutiquea od 26. ožujka do 2. travnja 2023. godine.

Festival se održava uz potporu Grada Zagreba i Hrvatskog audiovizualnog centra.

Sve novosti i informacije o ZagrebDoxu dostupne su na službenoj mrežnoj stranici <http://zagrebdox.net/> te na društvenim mrežama Festivala.

**MATERIJALI:**

FOTOGRAFIJE IZ FILMOVA, VIZUALI: <https://we.tl/t-MiXrKMRQD5>

FOTOGRAFIJE IZ PRILOGA VISOKE REZOLUCIJE: <https://we.tl/t-giO2cyrm5I>

(za slobodnu objavu uz potpis autora ili izvora)

TRAILERI:

Nevinost → <https://www.youtube.com/watch?v=Aj7Px9TrVz4>

Kada je proljeće došlo u Buchu → <https://vimeo.com/769791858>

Tiha ljubav → <https://www.youtube.com/watch?v=C4L5L9XFfQ8&t=14s>

Povijest svijeta prema Getty Imagesu → <https://rainafilms.com/getty> (ovdje embeddan)

Nemilosrdna vremena – pjesme onih kojima je stalo → <https://vimeo.com/685832937>

Ženska banda → <https://www.youtube.com/watch?v=BiYSDW1u4Pk>

Hardly Working → <https://vimeo.com/729171908> (Log In)

Tolyatti Adrift → <https://vimeo.com/686986996>

Puna usta benzina → <https://vimeo.com/757578695>

**Kontakti za medije:**

PRiredba studio

Ana Petričić Gojanović // [ana@priredba.hr](mailto:ana@priredba.hr) // M: 091 361 884

Ivana Perlain // [ivana@priredba.hr](mailto:ivana@priredba.hr) // M: 091 784 3077